Pete Hegseth

Peter Brian Hegseth (* 6. júna 1980, Minneapolis, Minnesota, USA) je americký televízny moderátor, spisovateľ a minister obrany v druhej vláde Donalda Trumpa. Od roku 2014 bol politickým komentátorom pre Fox News a v rokoch 2017 až 2024 bol spolumoderátorom programu Fox & Friends.

Hegseth je politicky aktívny už od čias, keď študoval na Princetonskej univerzite, kde publikoval v časopise The Princeton Tory. V roku 2003 bol menovaný dôstojníkom pechoty v Minnesotskej národnej garde, slúžil na námornej základni Guantánamo a bol nasadený v Iraku a Afganistane. Po odchode z Iraku pracoval Hegseth pre viaceré organizácie, okrem iného ako výkonný riaditeľ organizácií Vets for Freedom a Concerned Veterans for America.

V prezidentských voľbách v roku 2016 podporoval Donalda Trumpa, ktorý ho po víťazstve vo voľbách vymenoval za príležitostného poradcu. Okrem iného bol zvažovaný na post ministra pre záležitosti veteránov, ktorý nakoniec získal David Shulkin. V novembri 2024 zvolený prezident Trump oznámil svoj zámer nominovať Hegsetha na pozíciu ministra obrany. Do úradu nastúpil v januári 2025.

Hegseth je autorom viacerých kníh, medzi ktoré patria American Crusade (2020) a The War on Warriors (2024).  

 Mladosť a vzdelanie 
Peter Brian Hegseth sa narodil 6. júna 1980 v Minneapolise v štáte Minnesota ako syn rodičov nórskeho pôvodu Briana a Penny Hegsethových. Jeho otec bol trénerom basketbalu a matka biznis kouč. Vyrastal vo Forest Lake, kde aj navštevoval strednú školu. V roku 2003 získal titul bakalára v odbore politika na Princetonskej univerzite. Počas štúdia písal pre univerzitný časopis The Princeton Tory a hral za univerzitný basketbalový tím. Ešte počas tohto obdobia sa prihlásil do výcvikového zboru dôstojníkov v zálohe. V roku 2013 získal titul na Harvardovej univerzite v obore verejnej politiky.

 Kariéra 

 Vojenská služba 
Po absolvovaní Princetonskej univerzity v roku 2003 bol Hegseth menovaný poručíkom v armáde Spojených štátov prostredníctvom programu Reserve Officers' Training Corps. Krátko pracoval v spoločnosti Bear Stearns. Slúžil 11 mesiacov na  námornej základni Guantánamo.

V júli 2005 sa vrátil do Bear Stearns, ale krátko nato sa prihlásil ako dobrovoľník do vojny v Iraku ako dôstojník pechoty, kde získal ocenenie Bronzová hviezda.

V roku 2011 bol Hegseth povýšený do hodnosti kapitána v Minnesotskej národnej garde. Osem mesiacov dobrovoľne vyučoval v Kábule a tu pôsobil až do odsunu vojska Spojených štátov z Afganistanu v roku 2014. Po ukončení služby v roku 2014 bol povýšený na majora.

V júni 2019 vstúpil do Národnej gardy Spojených štátov ako člen výcvikovej služby a v službe zostal až do marca 2021.

 Politická kariéra 
V roku 2006 začal pracovať pre organizáciu Vets for Freedom, najskôr ako neplatený riaditeľ, neskôr na plný úväzok ako výkonný riaditeľ a ako prezident organizácie do roku 2011.

V máji 2007 sa Hegseth zúčastnil na zbieraní prostriedkov v rámci prezidentskej kampane Johna McCaina.

V roku 2012 sa Hegseth rozhodol kandidovať v primárkach Republikánskej strany na voľby do Senátu Spojených štátov v Minnesote, ale na zjazde strany sa presadil kandidát Kurt Bills. V tom čase začal pracovať pre organizáciu Concerned Veterans of America, kde zotrval do roku 2016, a začal študovať na Harvardovej univerzite.

V júni 2014 bol Hegseth menovaný za pravidelného prispievateľa do Fox News a bol jedným z moderátorov Fox & Friends. Tu zotrval do roku 2024.

Hegseth bol 24. januára 2025 Americkým Senátom potvrdený vo funkcii ministra obrany. Hegsethova nominácia bola nakoniec úspešná vďaka americkému viceprezidentovi J. D. Vanceovi, keďže hlasovanie skončilo nerozhodne.

 Minister obrany 
Pete Hegseth je od roku 2025 ministrom obrany Spojených štátov. Už v prvom roku sa snažil zaviesť viaceré reformy a optimalizačné opatrenia.Bol iniciátorom nariadenia o znížení počtu štvorhviezdičkových generálov o 10 percent s cieľom znížiť byrokratickú záťaž. 

V apríli 2025 časopis The Atlantic informoval, že jeho šéfredaktor Jeffry Goldberg bol omylom zaradený do skupiny v službe Signal, čím vznikol únik dôverných infomácií o vojenských akciách Spojených štátov v Jemene. 

Nariadil prešetrenie stiahnutia vojakov USA z Afganistanu, keď pri útoku samovražedného atentátnika zahynulo 13 vojakov. 

V júni 2025 nevylúčil možnosť vojenskej invázie do Grónska a Panamy, keď predtým navrhol obnovenie americkej vojenskej prítomnosti v menovanom stredoamerickom štáte. Predstavitelia Panamy informovali, že akékoľvek snahy o obnovenie prítomnosti amerických ozbrojených síl neprichádzajú do úvahy.

V júni 2025 viedli sily Spojených štátov letecký útok na tri iránske jadrové zariadenia – Fordó, Isfahán a Natanz. Cieľom bolo podľa Hegsethovho vyjadrenia zničenie jadrového programu Iránu, pričom odmietol špekulácie o tlaku na zmenu režimu v tejto krajine.

V októbri toho istého roku obhajoval nariadenie prezidenta Donalda Trumpa o obnovení skúšok jadrových zbraní ako zodpovedné rozhodnutie vzhľadom na predošlé vyhlásenia Ruska.

Dňa 13. novembra 2025 informoval, že Spojené štáty spúšťajú operáciu Southern Spear proti „narkoteroristom“ na západnej pologuli. V priebehu niekoľkých mesiacov podnikli niekoľko desiatok úderov proti plavidlám, ktoré údajne pašovali narkotiká. Vysoký komisár OSN pre ľudské práva Volker Türk označil takéto konanie za mimosúdne popravy. Spojené štáty ich obhajujú tým, že sú v „ozbrojenom konflikte“ s drogovými kartelmi. Venezuelský líder Nicolás Maduro v reakcii vyhlásil, že je ochotný viesť osobné rokovania s predstaviteľmi Trumpovej administratívy. V sobotu 3. januára 2026 vstúpilo do Caracasu 200 vojakov Spojených štátov, zajali Madura a jeho manželku Ciliu Floresovú a oboch previezli na územie USA, kde boli obvinení z viacerých trestných činov.

Záverom roku 2025 spustil odvetnú operáciu Hawkeye Strike proti silám Islamského štátu v Sýrii ako reakciu na útok z 13. decembra, pri ktorom zahynuli dvaja americkí vojaci a jeden civilný tlmočník.

 Referencie 

 Iné projekty 

 Zdroj 

Kategória:Televízni moderátori USA
Kategória:Členovia Republikánskej strany (USA)
Kategória:Ministri obrany Spojených štátov
Kategória:Absolventi Harvard University
Kategória:Absolventi Princeton University
Kategória:Osobnosti USA nórskeho pôvodu
Kategória:Osobnosti z Minneapolisu